દેશી રિયાસતોની આવકનું મુખ્ય સાધન જમીન-મહેસૂલ હતું. જકાત, ઇજારા ફી, કોર્ટ ફી, દંડ, જપ્તી વગેરેમાંથી પણ રાજ્યને આવક થતી. કેટલાક રજવાડામાં રાજકુટુંબમાં જન્મ કે લગ્નના પ્રસંગે પ્રજા પાસેથી વિશેષ કર લેવામાં આવતો. રાજાને ત્યાં કુંવરનો જન્મ થાય ત્યારે કુંવરપછેડો નામનો કર, રાજાના કુંવરના લગ્ન પ્રસંગે વિવાહ-વધાવો નામનો કર અને કુંવરીના લગ્ન પ્રસંગે કન્યા-ચોળી નામનો કર લેવામાં આવતો. કેટલાક રજવાડા ઘરવેરો, ઘી ઉપરનો ઓકટ્રોય વેરો તથા લગ્ન અને છૂટાછેડા ઉપર પણ કર લેવામાં આવતો. આ ઉપરાંત જ્ઞાતિ પ્રમાણે કર લેવામાં આવતો.